A Canal Grandén (Sárközi Gy. fordítása)
A Canal grandéra sűrű
árnyak szállnak, esti árnyak,
száz sötét gondola siklik
halkan suttogó titokként.

Ám a hulló napnak fénye
két palota közt beárad
s széles, éles tűzcsikot vet
az imbolygó gondolákra.

A bíborvörös világnál
hangok élednek kacagva,
csábító mosoly, szemeknek
bünös-édes csillanása.

Egy kicsiny, rövid darabkán
búg a szenvedélyes élet
és az árnyak közt kialszik
érthetetlen mormolásként.
Versek